/* COM/2013/0901 final - 2013/ () */ PRÍLOHA





1. Úvod V nadväznosti na uverejnenie prognózy Komisie z jari 2013 a posúdenia programov stability a konvergenčných programov členských štátov zo strany Komisie rozhodla Rada 21. júna 2013, že je potrebné podniknúť niekoľko krokov v rámci postupu pri nadmernom deficite (článok 126 zmluvy) v prípade Belgicka, Španielska, Francúzska, Malty, Holandska, Portugalska a Slovinska[1]. Rada preskúmala najmä existujúce nadmerné deficity v Španielsku, Francúzsku, Holandsku, Portugalsku a Slovinsku. Dospela k záveru, že tieto členské štáty prijali účinné opatrenia v súlade s odporúčaniami Rady podľa článku 126 ods. 7 zmluvy a že po prijatí pôvodných odporúčaní nastali neočakávané a nepriaznivé ekonomické udalosti s veľkým a nepriaznivým dosahom na verejné financie. Rada preto (na základe odporúčaní Komisie) dospela k záveru, že v prípade týchto členských štátov boli splnené podmienky stanovené v článku 3 ods. 5 nariadenia (ES) č. 1467/97 na vydanie nových odporúčaní podľa článku 126 ods. 7 zmluvy. Rada predĺžila existujúce lehoty na nápravu nadmerného deficitu do roku 2014 pre Holandsko, do roku 2015 pre Francúzsko, Portugalsko a Slovinsko a do roku 2016 pre Španielsko. Rada stanovila, že tieto krajiny musia prijať účinné opatrenia do 1. októbra a (okrem Portugalska[2]) predložiť podrobnú správu o konsolidačnej stratégii na splnenie cieľov v súlade s článkom 3 ods. 4a nariadenia Rady (ES) č. 1467/97[3]. Na základe odporúčania Komisie Rada podľa článku 126 ods. 8 zmluvy rozhodla, že Belgicko neprijalo účinné opatrenia v súlade s odporúčaním Komisie z 2. decembra 2009, aby vykonalo nápravu svojho nadmerného deficitu do roku 2012, a ďalej podľa článku 126 ods. 9 zmluvy rozhodla, že ho upozorní, aby odstránilo nadmerný deficit do roku 2013. Belgicko malo do 15. septembra predložiť správu o opatreniach prijatých na to, aby splnilo požiadavky tohto rozhodnutia v súlade s článkom 5 ods. 1a nariadenia Rady (ES) č. 1467/97. V súlade s článkom 126 ods. 6 zmluvy Rada rozhodla (na základe návrhov Komisie) začať nový postup pri nadmernom deficite v prípade Malty a pre túto krajinu vydala odporúčanie podľa článku 126 ods. 7, aby odstránila nadmerný deficit do roku 2014. Rada stanovila lehotu do 1. októbra, do ktorej mala Malta prijať účinné opatrenia a v súlade s článkom 3 ods. 4a nariadenia Rady (ES) č. 1467/97 podať podrobnú správu o konsolidačnej stratégii, pomocou ktorej chce ciele dosiahnuť. 2. Posúdenie prijatých opatrení Podľa nariadenia (ES) č. 1467/97 a revidovaného kódexu správania[4] by sa členský štát mal pokladať za členský štát, ktorý prijal účinné opatrenia, ak konal v súlade s odporúčaním podľa článku 126 ods. 7 ZFEÚ. V kódexe správania sa uvádza, že v posúdení účinných opatrení by sa pozornosť mala venovať najmä otázke, či dotknutý členský štát dosiahol ročné rozpočtové ciele pôvodne odporúčané Radou a príslušné zlepšenie jeho salda očisteného od cyklických vplyvov bez jednorazových opatrení a iných dočasných opatrení. Ak sa preukáže, že rozpočtové saldo je nižšie, než bolo odporúčané, alebo že zlepšenie salda očisteného od cyklických vplyvov bez jednorazových opatrení a iných dočasných opatrení je menšie než úprava, na ktorej je založený cieľ, mala by sa vykonať podrobná analýza dôvodov. V prípade viacročnej úpravy sa v kódexe správania uvádza, že posúdenie by sa malo sústrediť najmä na už oznámené alebo prijaté opatrenia, aby sa zabezpečilo dosahovanie primeraného pokroku na ceste k náprave nadmerného deficitu v lehote stanovenej Radou. Belgicko, Španielsko, Francúzsko, Malta, Holandsko a Slovinsko predložili Komisii správy o opatreniach prijatých v súlade s odporúčaniami Rady z 21. júna a rozhodnutím Rady. Portugalsko, na ktoré sa vzťahuje program makroekonomických úprav, podáva správu o svojej rozpočtovej stratégii v rámci programu v súlade s článkom 10 ods. 2 nariadenia (EÚ) č. 472/2013, ktoré nadobudlo účinnosť 30. mája 2013. Belgicko, Španielsko, Francúzsko, Malta, Holandsko a Slovinsko predložili Komisii a Euroskupine takisto svoje návrhy rozpočtových plánov na budúci rok v súlade s nariadením (EÚ) č. 473/2013[5]. Komisia preskúmala správy členských štátov o prijatých účinných opatreniach a vypracovala posúdenie účinných opatrení vzhľadom na prognózu Komisie z jesene 2013 uverejnenú 5. novembra 2013. V prípade štátov patriacich do eurozóny – Belgicka, Španielska, Francúzska, Malty, Holandska a Slovinska – sa toto posúdenie zohľadňuje aj v stanovisku Komisie z 15. novembra 2013 k návrhom rozpočtových plánov týchto členských štátov[6]. Hlavné závery týchto posúdení sú zhrnuté v prílohe k tomuto oznámeniu. 3. Členské štáty eurozóny, na ktoré sa vzťahuje program makroekonomických úprav Od nadobudnutia účinnosti nariadenia (EÚ) č. 472/2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia – 30. mája 2013 – sa monitoruje, či členské štáty eurozóny, na ktoré sa vzťahuje program makroekonomických úprav, plnia odporúčania vydané v rámci postupu pri nadmernom deficite, do ktorých sú podľa článku 10 ods. 2 písm. b) uvedeného nariadenia začlenené ročné rozpočtové ciele z programu makroekonomických úprav. Toto monitorovanie sa vykonáva v rámci pravidelného monitorovania programu, ktoré je stanovené v článku 7 ods. 4 uvedeného nariadenia. V uvedenom článku sa stanovuje, že Komisia monitoruje pokrok, ktorí dosahujú členské štáty pri implementácii svojich programov makroekonomických úprav, a o tomto pokroku informuje každé tri mesiace Hospodársky a finančný výbor. V súlade s ustálenou praxou Komisie sa monitorovanie pokroku dosahovaného dotknutým členským štátom v rozpočtovej oblasti zameriava na otázku, či boli nápravné opatrenia, ktoré boli prerokované s členským štátom, primerane implementované. Dôkazy o skutočnom prijatí opatrení, ktoré sú podrobne opísané v programe a určené na dosiahnutie rozpočtových cieľov, sa preto pokladajú za dostatočné na vyvodenie záveru, že dotknutý členský štát prijal účinné opatrenia na nápravu nadmerného deficitu v zmysle článkov 3 a 5 nariadenia (ES) č. 1467/97. Táto metodika, ktorá nahrádza metodiku opísanú v kódexe správania, zohľadňuje osobitnú povahu hospodárskej a rozpočtovej disciplíny uplatňovanej na členské štáty, na ktoré sa vzťahuje program makroekonomických úprav. Zohľadňuje najmä skutočnosť, že ekonomický scenár a opatrenia, ktoré sa majú prijať, boli schválené a podrobne opísané. 4. Závery Komisia posúdila rozpočtovú situáciu a najmä opatrenia prijaté v súlade s odporúčaniami Rady (alebo v prípade Belgicka rozhodnutie o upozornení). Komisia zastáva názor, že Belgicko, Španielsko, Francúzsko, Malta, Holandsko a Slovinsko prijali účinné opatrenia a že v prípade týchto štátov nie je potrebné v súčasnosti podnikať žiadne ďalšie kroky v rámci postupu pri nadmernom deficite. Podrobnosti posúdenia Komisie sú uvedené v stanoviskách Komisie k návrhom rozpočtových plánov týchto členských štátov. Komisia pripomína, že v prípade Portugalska sa posledná revízia dodržiavania programu skončila 3. októbra 2013 a jej výsledok bol pozitívny. Komisia bude naďalej pozorne monitorovať vývoj rozpočtov v súlade so zmluvou a s Paktom stability a rastu. [1] Všetky dokumenty týkajúce sa postupu pri nadmernom deficite v prípade ktoréhokoľvek z členských štátov sa nachádzajú tu: http://ec.europa.eu/economy_finance/economic_governance/sgp/corrective_arm/index_en.htm. Je potrebné uviesť, že 21. júna vydala Rada aj nové odporúčania podľa článku 126 ods. 7 pre Poľsko. Poľské orgány predložili Komisii správu o opatreniach prijatých v súlade s odporúčaniami. Posúdenie tejto správy podlieha odporúčaniu Komisie na rozhodnutie Rady podľa článku 126 ods. 8, ktoré bolo prijaté 15. novembra 2013. [2] Portugalsko bude podávať správu v rámci svojho programu makroekonomických úprav. V súlade s článkom 10 ods. 2 písm. a) nariadenia (EÚ) č. 472/2013 sa na Portugalsko nevzťahuje povinnosť podávať samostatnú správu v rámci postupu pri nadmernom deficite. [3] Ú. v. ES L 209, 2.8.1997, s. 6. [4] „Špecifikácie vykonávania Paktu stability a rastu a usmernenia k forme a obsahu programov stability a konvergenčných programov“: http://ec.europa.eu/economy_finance/economic_governance/sgp/index_en.htm. [5] Poľsko (ktoré nie je štátom eurozóny) a Portugalsko (na ktoré sa vzťahuje program makroekonomických úprav) nemusia predkladať návrh rozpočtového plánu. [6] Analýza útvarov Komisie, z ktorej tieto posúdenia vychádzajú, je uverejnená v pracovnom dokumente útvarov Komisie, ktorý je pripojený k stanoviskám Komisie. Príloha: Posúdenie opatrení podľa krajín 1. Belgicko Celkové saldo predpokladané v návrhu rozpočtového plánu na rok 2013 je pod referenčnou hodnotou deficitu, ktorá je 3 % HDP. Podľa prognózy Komisie z jesene 2013 sa v súčasnosti očakáva, že celkový deficit mierne prekročí cieľovú úroveň 2,7 % HDP stanovenú v rozhodnutí Rady o upozornení z 21. júna 2013. V čase vydania rozhodnutia Rady o upozornení sa fiškálne úsilie v roku 2013 odhadovalo na 0,75 % HDP. Od uvedeného rozhodnutia tak federálna vláda a subfederálne subjekty prijali dodatočné opatrenia na udržanie svojich rozpočtov v stanovenom rozmedzí. Fiškálne úsilie sa v súčasnosti odhaduje na 0,8 % HDP. Avšak po úprave o revíziu potenciálu rastu smerom nadol v období po vydaní rozhodnutia Rady, ako aj o výpadok príjmov v porovnaní s prognózou, z ktorej vychádza rozhodnutie Rady, sa upravené štrukturálne zlepšenie odhaduje na 1% HDP, čo je v súlade s úsilím vo výške 1 % HDP požadovaným Radou. Preto možno vyhlásiť, že Belgicko prijalo účinné opatrenia v súlade s rozhodnutím Rady z 21. júna 2013. Na základe posúdenia zdola nahor, v rámci ktorého sa odhaduje objem dodatočného fiškálneho úsilia na základe diskrečných opatrení na strane príjmov a porovnania vývoja výdavkov pod kontrolou vlády[1] uvedeného v základnom scenári, na ktorom je založené rozhodnutie Rady, s vývojom týchto výdavkov uvedeným v prognóze Komisie z jesene, vyplýva, že Belgicko prijalo ďalšie opatrenia na rok 2013, ktoré prispeli k zvýšeniu HDP o viac než 0,25 % HDP, čo je v súlade s výškou opatrení, ktorá sa pokladá za potrebnú na dosiahnutie štrukturálneho cieľa uvedeného v rozhodnutí Rady. 2. Španielsko V prognóze Komisie z jesene 2013 sa počíta so znížením celkového deficitu na 6,8 % HDP v roku 2013 (6,5 % bez nákladov na rekapitalizáciu bánk v rámci programu pre finančný sektor), čo je nad úrovňou cieľa, ktorý odporučila Rada 21. júna 2013, a počíta sa aj s jeho ďalším znížením na 5,9 % HDP v roku 2014, čo je mierne vyššie než cieľ odporučený Radou. Príslušné zlepšenie štrukturálneho salda – upraveného o revíziu rastu potenciálneho produktu a o neočakávané príjmy/výpadky príjmov – nie je také, aké odporučila Rada, a to najmä v prípade roku 2014. Na základe posúdenia zdola nahor, v rámci ktorého sa odhaduje objem dodatočného úsilia na rok 2013 na základe diskrečných opatrení na strane príjmov a porovnania vývoja výdavkov pod kontrolou vlády uvedeného v základnom scenári, na ktorom je založené rozhodnutie Rady, s vývojom týchto výdavkov uvedeným v prognóze Komisie z jesene 2013, neboli v roku 2013 prijaté žiadne dodatočné konsolidačné opatrenia s čistým účinkom, čo je v súlade s tým, čo sa pokladalo za nevyhnutné na splnenie štrukturálnych cieľov stanovených v odporúčaní v rámci postupu pri nadmernom deficite. Na rok 2014 predstavuje vzostupný odhad fiškálneho úsilia asi 1,75 % HDP, čo je o čosi menej, než hodnota, ktorá bola pokladaná za potrebnú na splnenie štrukturálnych cieľov stanovených v odporúčaní v rámci postupu pri nadmernom deficite. Hoci sa zdá, že Španielsko v roku 2013 splní odporúčanie Rady v rámci postupu pri nadmernom deficite za predpokladu, že sa odstránia riziká nesplnenia rozpočtového cieľa, v prípade roku 2014 posúdenie poukazuje na riziko nesúladu. Na roky 2015 a 2016 Španielsko ešte neuviedlo dostatočné opatrenia na zabezpečenie súladu celkového deficitu verejných financií s cieľmi, ktoré odporučila Rada. V roku 2015 zvyšuje potenciálne ukončenie platnosti dočasných opatrení prijatých v predchádzajúcich rokoch riziko nesplnenia cieľa stanoveného v rámci postupu pri nadmernom deficite. Rozpočtová úprava v roku 2015 a 2016 však vôbec nezodpovedá revidovanému odporúčaniu v rámci postupu pri nadmernom deficite. 3. Francúzsko Podľa prognózy Komisie by mal byť nominálny deficit nakoniec vyšší, ako je úroveň odporúčaná na roky 2013 a 2014. Zmeny v štrukturálnom salde, ktoré boli použité pre prognózu celkových údajov, sa odhadujú na 0,9 % a 0,7 % HDP. Ak sa však urobia úpravy o revízie odhadov potenciálneho rastu HDP a poklesu daňových príjmov oproti prognóze vypracovanej pri vydaní odporúčania Rady, štrukturálne úsilie sa zvyšuje na 1,3 %, resp. 0,8 % HDP. Pokiaľ ide o plnenie rozpočtu na rok 2013, najnovšie výsledky poukazujú na výrazný pokles príjmov oproti jari. Tento pokles môže vyplývať z nižších daňových príjmov pochádzajúcich z hospodárskej činnosti, ale aj z menšieho vplyvu diskrečných opatrení na rozpočet, než sa pôvodne odhadovalo. Dosiaľ však neboli uskutočnené žiadne významnejšie revízie očakávaného vplyvu týchto opatrení na rozpočet, keďže podľa orgánov by takéto revízie neboli opodstatnené skôr, než budú k dispozícií úplné údaje za rok 2013. V tejto súvislosti sa v prognóze Komisie počíta s mierne horším výsledkom než v oficiálnych odhadoch, no nemožno vylúčiť, že tento výsledok bude ešte horší. Zdá sa, že upravené štrukturálne úsilie na rok 2014 zodpovedá odporúčaniu Rady. Zloženie fiškálneho sprísnenia, z ktorého vychádza prognóza Komisie, sa však do určitej miery odlišuje od toho, čo sa uvádza v návrhu rozpočtového plánu. Podľa tohto návrhu by zníženie výdavkov malo predstavovať 80 % celkovej úpravy (merané z hľadiska zlepšenia štrukturálneho salda), zatiaľ čo prognóza Komisie predpokladá, že úspory budú predstavovať menej ako polovicu tejto hodnoty, najmä z dôvodu očakávaného prekročenia výdavkov a odlišného prístupu k jednorazovým opatreniam na strane príjmov. Posúdenie zdola nahor ukazuje, že celkový rozsah opatrení zavedených v roku 2013 je o niečo nižší ako úroveň 1,5 % HDP, uvedená v odporúčaní Rady. V prípade roku 2014 je podľa posúdenia zdola nahor fiškálne úsilie mierne pod úrovňou „nad 1 % HDP“ výšky opatrení, ktorá sa považuje za potrebnú na dosiahnutie štrukturálneho cieľa uvedeného v odporúčaní, čo je ďalšou známkou neistoty sprevádzajúcej fiškálny výhľad. Pokiaľ ide o rok 2015, v návrhu rozpočtového plánu sa predpokladá deficit vo výške 2,8 % HDP, čo je v súlade s odporúčaním Rady. Podľa prognózy Komisie sa však očakáva, že deficit bude 3,7 % HDP pri uplatnení obvyklého predpokladu žiadnych zmien v politike, z čoho vyplýva, že na dosiahnutie cieľa na rok 2015 bude potrebné prijať veľký počet dodatočných opatrení popri tých, ktoré už boli stanovené. Hoci vo všeobecnosti existujú riziká podhodnotenia i nadhodnotenia očakávaného rozpočtového výsledku, a teda aj súvisiaceho zlepšenia štrukturálneho salda, možno usúdiť, že Francúzsko podniklo účinné kroky v súlade s odporúčaním Rady z 21. júna 2013. 4. Malta V prípade roku 2013 je na základe prognózy Komisie z jesene 2013 celkový deficit v súlade s cieľom zahrnutým do odporúčania v rámci postupu pri nadmernom deficite. Fiškálne úsilie však predstavuje 0,3 % HDP. V prípade úpravy o revíziu rastu potenciálneho produktu smerom nadol v období po vydaní odporúčania v rámci postupu pri nadmernom deficite a o dosah zloženia hospodárskeho rastu na príjmy je upravená zmena štrukturálneho salda (0,5 % HDP) mierne nižšia než odporúčané štrukturálne úsilie (0,7 % HDP). Hoci možno vyvodiť záver, že Malta doteraz plnila odporúčanie Rady z 21. júna 2013, existuje riziko, že náprava deficitu nebude dosiahnutá vzhľadom na zjavné nedostatočné úsilie zamerané na jej podporu. Situáciu bude treba opäť posúdiť na základe údajov, ktoré budú oznámené na jar 2014. Než bude vykonané toto posúdenie rozpočtu na rok 2014 možno konštatovať, že požiadavky postupu pri nadmernom deficite na rok 2014 nie sú splnené, a to v nominálnom ani štrukturálnom vyjadrení, keďže prognóza Komisie v oblasti deficitu zostáva nad úrovňou cieľa postupu pri nadmernom deficite vo výške 2,7 % HDP a upravené štrukturálne saldo (0,34 % HDP) je nižšie než ročné fiškálne úsilie (0,7% HDP) odporúčané na rok 2014. Naplánovaný deficit na rok 2014 (3,4 % HDP verzus odporúčaná výška 2,7 % HDP) však do rozpočtu na rok 2014 nezačleňuje konsolidačné opatrenia a podrobnosti o nich neboli do dátumu uzávierky k dispozícii. Je potrebné uviesť, že v nominálnom vyjadrení by opatrenia zahrnuté do návrhu rozpočtového plánu znížili prognózu deficitu o 0,2 % HDP. Stále by to však nestačilo na splnenie odporúčania v rámci postupu pri nadmernom deficite. 5. Holandsko V roku 2013 sa očakáva nižší celkový deficit, než je cieľová hodnota 3,6 % HDP uvedená v odporúčaní Rady v rámci postupu pri nadmernom deficite. Požiadavky na rok 2013 v rámci uvedeného postupu boli splnené v súvislosti s cieľmi celkového aj štrukturálneho deficitu a boli vykonané účinné opatrenia v súlade s odporúčaním Rady z 21. júna 2013. Na rok 2014 sa predpokladá, že celkový deficit zostane nad odporúčanou nominálnou cieľovou hodnotou 2,8 % HDP. Na základe prognózy z jesene 2013 zmena štrukturálneho salda upravená o zmeny potenciálneho rastu a neočakávané výpadky príjmov dosahuje 0,5 % HDP, teda menej než odporúčané úsilie vo výške približne 0,7 % HDP podľa odporúčania v rámci postupu pri nadmernom deficite. Z posúdenia zdola nahor, v rámci ktorého sa odhaduje veľkosť fiškálneho úsilia na rok 2014 na základe ďalších opatrení na strane príjmov a porovnania vývoja v oblasti výdavkov pod kontrolou vlády uvedeného v scenári postupu pri nadmernom deficite s vývojom týchto výdavkov uvedeným v prognóze Komisie z jesene 2013, vyplýva, že Holandsko prijalo ďalšie opatrenia na rok 2014 vo výške približne 1 % HDP, čo je v súlade s výškou opatrení, ktorá sa považuje za potrebnú na dosiahnutie štrukturálnych cieľov stanovených v odporúčaní v rámci postupu pri nadmernom deficite. 6. Slovinsko Ciele pre celkový deficit naplánované v návrhu rozpočtového plánu na úrovni 5,6 % HDP v roku 2013 a 6,7 % HDP v roku 2014 sú nad úrovňou cieľov pre celkový deficit stanovených v rámci postupu pri nadmernom deficite na 4,9 % HDP a 3,3 % HDP. V prognóze Komisie z jesene 2013 sa takisto počíta s deficitmi nad úrovňou cieľov odporúčaných Radou v júni 2013. Podľa prognózy Komisie z jesene 2013 sa zmena štrukturálneho salda odhaduje na –0,1 % HDP v roku 2013 a 0,7 % HDP v roku 2014. Po úprave o výpadky príjmov a revízie výpočtov potenciálneho rastu sa opravené štrukturálne zlepšenie odhaduje na 0,6 % HDP v roku 2013 aj 2014. Je to o čosi menej ako ročné štrukturálne úsilie odporúčané na rok 2013 na úrovni 0,7 % HDP a o čosi viac ako 0,5 % HDP odporúčaných na rok 2014. Na základe posúdenia zdola nahor, v rámci ktorého sa odhaduje objem dodatočného fiškálneho úsilia na základe diskrečných opatrení na strane príjmov a porovnania vývoja výdavkov pod kontrolou vlády v základnom scenári, na ktorom je založené odporúčanie Rady, s vývojom týchto výdavkov uvedeným v prognóze Komisie z jesene 2013, celkové fiškálne úsilie na rok 2013 dosahuje asi 1,1 % HDP, t. j. tesne nad 1 % HDP dodatočných konsolidačných opatrení uvedených v odporúčaniach v rámci postupu pri nadmernom deficite z júna 2013, čo je v súlade s plnením štrukturálneho cieľa na rok 2013. V prípade roku 2014 sa v analýze zdola nahor odhaduje celkový objem konsolidačných opatrení prijatých po odporúčaní v rámci postupu pri nadmernom deficite z júna 2013 na asi 1,4 % HDP. Je to o čosi menej ako 1,5 % HDP dodatočných konsolidačných opatrení uvedených v odporúčaní v rámci postupu pri nadmernom deficite z júna 2013, čo je v súlade s plnením štrukturálneho cieľa na rok 2014. V tomto kontexte sa na základe súčasných informácií zdá, že Slovinsko v roku 2013 prijalo účinné opatrenia a zdá sa, že je na ceste k dosiahnutiu odporúčaného štrukturálneho zlepšenia v roku 2014, avšak bez rezervy. [1] Nezohľadňuje sa najmä vyplácanie dávok v nezamestnanosti v súvislosti s vývojom počtu nezamestnaných a nezohľadňujú sa ani zmeny úrokových výdavkoch súvisiace so zmenami úrokových sadzieb a výmenných kurzov.